|  |  |
| --- | --- |
| Verohallinto | **EHDOTUSPYYNTÖ** |
| PL 325 |  |
| 00052 VERO |  |
|  |  |
|  | 30.3.2022 |
|  | VH/514/00.02.00.00/2022  |
|  |  |
|       |  |
|       |  |
|       |  |

**Kuntien ehdotukset jäseniksi verotuksen oikaisulautakuntaan toimikaudelle 1.1.2023 - 31.12.2027**

**Yleistä**

Verotuksen oikaisulautakunta on Verohallinnon yhteydessä toimiva valtakunnallinen toimielin, jonka tehtävänä on käsitellä oikaisuvaatimuksia. Oikaisulautakunnasta säädetään Verohallinnosta annetussa laissa (503/2010).

Verotuksen oikaisulautakunta toimii jaostoihin jakautuneena. Oikaisulautakunnan jaostossa on puheenjohtajan lisäksi neljä jäsentä, joilla kullakin on henkilökohtainen varajäsen. Verohallinto määrää jäsenet, joista yksi on Verohallinnon, yksi kuntien sekä kaksi eri veronmaksajia edustavien järjestöjen ehdottamaa. Ahvenanmaalaisia verovelvollisia käsittelevän oikaisulautakunnan jaoston jäsenten ja heidän varajäsentensä kotikunnan tulee olla Ahvenanmaalla.

Suuryritysten oikaisuvaatimuksia käsittelevän oikaisulautakunnan jaoston (jaosto 1) jäsenet ehdottaa Suomen Kuntaliitto.

Kun jaoston tehtävänä on käsitellä asioita, joissa veronsaajana on yksinomaan valtio, jaostossa voi kuitenkin olla puheenjohtaja ja kaksi jäsentä, jolloin jäsenistä toinen on Verohallinnon ehdottama ja toinen veronmaksajia edustavien järjestöjen ehdottama.

**Jaostojen tehtäväjako, kokoonpanot ja sijainti**

Verotuksen oikaisulautakunnassa on yhteensä 18 jaostoa, jotka toimivat 6 paikkakunnalla (liite 1). Jaostot ovat pääosin erikoistuneet siten, että oikaisulautakunnassa on erikseen henkilöverotukseen ja yritysverotukseen erikoistuneita jaostoja. Lisäksi on arvonlisäverotusta, autoverotusta ja valmisteverotusta käsittelevät jaostot, joissa ei ole kuntien ehdottamia jäseniä.

Jaostot toimivat joko täydessä tai suppeassa kokoonpanossa. Jaosto voi toimia puheenjohtajan ja yhden veronmaksajajärjestöjä edustavan jäsenen kokoonpanossa, jos veron määrä voi oikaisuvaatimuksen johdosta muuttua enintään 6 000 euroa.

**Jäsenten kelpoisuusvaatimukset sekä kokouspalkkiot ja matkakustannusten korvaukset**

Oikaisulautakunnan jäsenen tulee olla perehtynyt verotukseen. Oikaisulautakunnan jäseniin sovelletaan hallintolain 28 §:ssä säädettyjä esteellisyysperusteita.

Oikaisulautakunnan jäsenille maksetaan kokouspalkkiota ja matkakustannusten korvausta. Kokouspalkkiota maksetaan tällä hetkellä kultakin kokouspäivältä 150 euroa. Jaostossa 1 kokouspalkkion suuruus on 200 euroa kokouspäivältä. Oikaisulautakunnan kokoukseen osallistumisesta suoritetaan päivärahaa ja matkustamiskustannusten korvausta noudattaen soveltuvin osin valtion matkustussääntöä ja sen soveltamisesta annettuja määräyksiä ja ohjeita.

**Ehdotuspyyntö**

Kuntaa pyydetään tekemään ehdotus lähimpänä sijaitsevien verotuksen oikaisulautakunnan jaostojen jäseniksi ja heidän henkilökohtaisiksi varajäsenikseen. Oikaisulautakunnan toimikausi alkaa 1.1.2023 ja päättyy 31.12.2027.

Ehdotuksessa pyydetään mainitsemaan:

Jaoston numero ja sijaintipaikka

Jäsenen nimi, osoite ja sähköpostiosoite

Varajäsenen nimi, osoite ja sähköpostiosoite

Koska oikaisulautakunnan jaostojen määrä on vähäinen verrattuna kuntien lukumäärään, on suositeltavaa, että kaksi tai useampi kunta tekee yhteisen ehdotuksen. Ehdotuksen mukaan tulee liittää tarvittava selvitys jäsenen ja varajäsenen perehtyneisyydestä verotukseen sekä molempien suostumuksesta tehtävään.

Ehdotus sekä siihen liitetyt suostumukset ja selvitykset perehtyneisyydestä verotukseen pyydetään lähettämään Verohallinnolle 1.9.2022 mennessä sähköpostitse osoitteella verohallinto@vero.fi (aihekenttään: Jäsenten ehdottaminen verotuksen oikaisulautakuntaan).

Johdon asiantuntija Erja Ramu

Lisätietoja antavat:

Erja Ramu

Päivi Kylkilahti

Sähköposti: etunimi.sukunimi@vero.fi

**Liite 1**

**Oikaisulautakunnan jaostot**

|  |  |  |  |
| --- | --- | --- | --- |
| **Jaosto** | **Paikkakunta** | **Käsiteltävät oikaisuvaatimukset** | **Jaoston kokoonpano ja ehdotusten tekijät** |
| 1 | Helsinki | Yritysasiakkaat Suuryritykset | Verohallinto 1Suomen kuntaliitto 1Järjestöt 2 |
| 2 | Helsinki | Yritysasiakkaat | Verohallinto 1Kunnat 1Järjestöt 2 |
| 3 | Helsinki | Arvonlisäverotus | Verohallinto 1Järjestöt 1 |
| 4 | Helsinki | Henkilöasiakkaat | Verohallinto 1Kunnat 1Järjestöt 2 |
| 5 | Helsinki | Henkilöasiakkaat | Verohallinto 1Kunnat 1Järjestöt 2 |
| 6 | Helsinki | Henkilöasiakkaat | Verohallinto 1Kunnat 1Järjestöt 2 |
| 7 | Turku | Yritysasiakkaat | Verohallinto 1Kunnat 1Järjestöt 2 |
| 8 | Turku | Henkilöasiakkaat | Verohallinto 1Kunnat 1Järjestöt 2 |
| 9 | Turku | Henkilöasiakkaat | Verohallinto 1Kunnat 1Järjestöt 2 |
| 10 | Vaasa | Ruotsinkieliset oikaisuvaatimukset | Verohallinto 1Kunnat 1Järjestöt 2 |
| 11 | Tampere | Yritysasiakkaat | Verohallinto 1Kunnat 1Järjestöt 2 |
| 12 | Tampere | Henkilöasiakkaat | Verohallinto 1Kunnat 1Järjestöt 2 |
| 13 | Tampere | Henkilöasiakkaat | Verohallinto 1Kunnat 1Järjestöt 2 |
| 14 | Oulu | Yritysasiakkaat | Verohallinto 1Kunnat 1Järjestöt 2 |
| 15 | Oulu | Henkilöasiakkaat | Verohallinto 1Kunnat 1Järjestöt 2 |
| 16 | Maarianhamina | Ahvenanmaa | Verohallinto 1Kunnat 1Järjestöt 2 |
| 17 | Helsinki | Autoverotus | Verohallinto 1Järjestöt 1 |
| 18 | Helsinki | Valmisteverotus | Verohallinto 1Järjestöt 1 |